‘กบข.’รุกให้บริการลงทุนทางเลือกปี56
กบข.สรุปผลงานปี 2555 รุกสร้างความผูกพันกับสมาชิกทั่วประเทศ พร้อมเปิดให้บริการแผนทางเลือกลงทุนใหม่ต้นปีหน้า
29 ธ.ค. 2555

กบข.สรุปผลงานปี 2555 รุกสร้างความผูกพันกับสมาชิกทั่วประเทศ พร้อมเปิดให้บริการแผนทางเลือกลงทุนใหม่ต้นปีหน้า
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า ผลการดำเนินงานด้านสมาชิกในปี 2555 ตามแผนงาน “สร้างความผูกพัน เพื่อเป็นคู่คิดตลอด




ชีวิตของสมาชิก (Lifetime Partner)” กบข.ได้จัดสวัสดิการ “ลดรายจ่าย เพิ่มรายได้ สร้างความสุข” เพื่อตอบสนองความต้องการของสมาชิกได้สูงถึง 3 แสนราย มากกว่าปี 2554 ถึง 25% โดยสวัสดิการที่ได้รับความนิยม คือสวัสดิการสินเชื่อบ้าน เช่าซื้อรถยนต์ ในอัตราดอกเบี้ยพิเศษ รวมถึงสวัสดิการใหม่ ประกันชีวิตบำนาญ 
ด้านการสร้างเครือข่ายพันธมิตร กบข.ในปี 2555 นั้น กบข.ได้รับความร่วมมืออย่างดีจากหน่วยงานราชการมากกว่า 5,000 หน่วยงานทั่วประเทศ รวมทั้งสื่อส่วนราชการ 228 หน่วยงาน ช่วยเป็นตัวกลางส่งข้อมูลและข่าวสาร กบข.แก่สมาชิก กบข.ทั่วประเทศ 1.2 ล้านคน อย่างทั่วถึง 
นอกจากแผนงานเพื่อสร้างความผูกพันกับสมาชิกทุกช่วงชีวิตแล้ว ในปี 2555 กบข.มุ่งเน้นให้สมาชิกตระหนักถึงความเพียงพอของเงินออมหลังเกษียณ ผ่านการอบรมให้ความรู้ด้านการวางแผนการเงิน ในหลักสูตร “Smart Up, Freedom More บริหารเงินอย่างมั่นคง สู่อิสรภาพที่มั่งคั่ง” แก่สมาชิกทั่วประเทศ นอกจากนั้น กบข.ได้จัดแคมเปญกระตุ้นการออมเพิ่ม ซึ่งคาดว่าสิ้นปี 2555 จะได้ยอดสมาชิกออมเพิ่มรวมทั้งสิ้น 1.5 หมื่นราย เพิ่มขึ้น 15% เมื่อเทียบกับปี 2554 รวมทั้งจัดแคมเปญกระตุ้นให้สมาชิกเกษียณออมต่อ คาดว่าสิ้นปี 2555 จะมีสมาชิกออมต่อกับ กบข.รวมทั้งสิ้น 1,400 ราย เพิ่มขึ้น 45% เมื่อเทียบกับปี 2554 
น.ส.โสภาวดี กล่าวทิ้งท้ายว่า ปี 2555 กบข.ได้พัฒนาแผนทางเลือกการลงทุนใหม่ “แผนสมดุลตามอายุ” (Life Path Choice)ที่ปรับลดสัดส่วนสินทรัพย์เสี่ยงลงโดยอัตโนมัติเมื่อสมาชิกอายุเพิ่มขึ้น โดยจะเปิดให้สมาชิกได้เลือกแผนสมดุลตามอายุในต้นปี 2556